Vasvár Város Képviselő-testülete

**J e g y z ő k ö n y v**

**Vasvár Város Önkormányzata Képviselő-testülete 2014. november 27-én megtartott üléséről**

**Rendeletek:**

**18.** Vasvár Város Önkormányzata Szervezeti és Működési Szabályzatáról szóló 20/2013.(XII.21.) önkormányzati rendelet módosításáról

**19.** Az egyes szociális ellátásokról szóló 3/2007.(II.28.) önkormányzati rendelet módosításáról

**20.** A gyermekek védelméről szóló 2/2007.(II.28.) önkormányzati rendelet módosításáról

**Határozatok:**

**290.** Vasvári Szociális és Gyermekjóléti Központ beszámolójának elfogadása a szociális alapszolgáltatások ellátásáról

**291.** Vasi Hegyhát Önkormányzati Társulás működéséről szóló megállapodás módosításának elfogadása

**292.** Nyugat-dunántúli Vízgazdálkodási Tanácsba a polgármester delegálása

**293.** Főszolgabíró tér 3. szám alatti ingatlan (SIFI Gazdabolt) el nem adása

**294.** Wappel Károly lakásbérleti szerződésének megszüntetése, egyben az Alkotmány u. 13. fsz. 4. szám alatti önkormányzati lakás költségalapú lakásként való meghirdetése

**295.** Szládovics Krisztián lakásbérleti szerződésének megszüntetése, egyben a Dr. Tretter L. u. 9/A. szám alatti önkormányzati lakás költségalapú lakásként való meghirdetése

**296.** Matics Ádám lakásbérleti szerződésének megszüntetése, egyben az Alkotmány u. 8. II/3. szám alatti önkormányzati lakás költségalapú lakásként való meghirdetése

**297.** Papp Andrea Szentmihályfalvi u. 2. szám alatti nem lakás célú helyiség bérleti szerződésének meghosszabbítása

**298.** Szentmihályfalvi u. 4. fsz. 4. szám alatti költségalapú lakás bérbeadása Szántó Attiláné részére

**299.** Hári Zoltán Szentmihályfalvi u. 2. szám alatti helyiségében a távhőrendszerről való leváláshoz hozzá nem járulás

**300.** Putz László és Pór Attila Szentmihályfalvi u. 8. I/4. szám alatti lakásbérleti szerződésének meghosszabbítása

**301.** Mester Imréné Alkotmány u. 8. II/2. szám alatti bérlő lakbércsökkentési kérelmének nem támogatása

**302.** „Ügyfélközpontú szervezetfejlesztés Vasvár Város Polgármesteri Hivatalában” című pályázattal kapcsolatban keletkezett dokumentumok aláírására a polgármester felhatalmazása

**303.** „Geotermikus energiahasznosítás korszerűsítése és bővítése Vasváron” pályázat keretében megvalósuló beruházás műszaki ellenőri feladatainak ellátására irányuló közbeszerzési eljárás megindítása

**304.** Belső Ellenőrzési Terv elfogadása 2015. évi

**305.** Könyvtár és kulturális központ közalkalmazottainak illetménykompenzációja

**306.** Semmelweis utca forgalmi rend változása

**307.** Önkormányzatnak ajándékozott festmények utáni import ÁFA és vám fizetési kötelezettség teljesítése

**308.** Nem közművel összegyűjtött háztartási szennyvíz begyűjtésére a KALAMÁR TRANS KFT pályázatának elfogadása

**309.** Hármashegy III. utca csapadékvíz-elvezetési munkáival kapcsolatos döntéshozatal

**310.** Göcsej-Hegyhát Leader Egyesület kérelmének nem támogatása

**311.** Javaslat a ZALAISPA Nonprofit Zrt Felügyelő Bizottsága tagjának Dr. Ódor Ildikó jegyző megválasztására

**312.** Bursa Hungaria Ösztöndíjpályázattal kapcsolatos képviselő-testületi határozat módosítása

**213.** Közös önkormányzati hivatal létrehozásáról szóló megállapodás felmondására irányuló szándék tudomásul vétele

**214-215.** Szociális jellegű lakásügyek (Zárt ülés keretében tárgyalva, külön jegyzőkönyvben rögzítve.)

Vasvár Város Képviselő-testülete

**J e g y z ő k ö n y v**

**Készült** Vasvár Város Önkormányzata Képviselő-testülete 2014. november 27-én megtartott üléséről.

**Az ülés helye:** Városháza nagyterme

**Jelen voltak:** Tóth Balázs polgármester, Sejber Mihály al-

polgármester,Dr. Fabók Tibor, Unger József,

Dr. Pataky Pál és Gergye Rezső képviselők

/6 fő/

**Távolmaradását előre bejelentette:** Galambos István ta-

nácsnok /1 fő/

**Tanácskozási joggal jelen voltak:**

Dr. Ódor Ildikó jegyző,

Pálláné Dr. Lakics Erika aljegyző,

Kónya Emília osztályvezető,

Borbás Imréné a Vasvári Szociális és Gyer-

mekjóléti Központ vezetője,

Tauszné Vincze Edit a Vas Megyei Kormányhi-

vatal Vasvári Járási Hivatalának vezetője.

Simon-Németh Adél a Vasvári Újság felelős

szerkesztője.

**Tóth Balázs polgármester** köszöntötte a megjelenteket. Megállapította, hogy a testületi ülés határozatképes, az ülést megnyitotta. Javasolta a meghívóban szereplő napirend kiegészítését az alábbi témákkal:

* Határozati javaslat a Göcsej-Hegyhát Leader Egyesület kérelméhez

Előadó: TÓTH BALÁZS polgármester

* Határozati javaslat a ZALAISPA Nonprofit Zrt Felügyelő Bizottságának tagjára

Előadó: TÓTH BALÁZS polgármester

* Előterjesztés a 207/2014.(IX.25.) számú képviselő-testületi határozat módosítására

Előadó: TÓTH BALÁZS polgármester

* Győrvár Község Polgármesterének tájékoztató levele

Előadó: TÓTH BALÁZS polgármester

Képviselő-testület a kiegészített napirenddel 6 igen szavazattal – ellenszavazat és tartózkodás nélkül - egyhangúlag egyetértett, s az alábbi sorrend szerint jóváhagyta azt:

1. Beszámoló a szociális alapszolgáltatások ellátásáról

Előadó: BORBÁS IMRÉNÉ Vasvári Szociális és Gyermekjóléti Központ vezetője

1. Vasvár Város Önkormányzata Képviselő-testületének …/2014.(….) önkormányzati rendelete Vasvár Város Önkormányzata Szervezeti és Működési Szabályzatáról szóló 20/2013.(XII.21.) önkormányzati rendelete módosításáról

Előadó: Dr. ÓDOR ILDIKÓ jegyző

1. Vasvár Város Önkormányzata Képviselő-testületének …/2014.(….) önkormányzati rendelete az egyes szociális ellátásokról szóló 3/2007.(II.28.) önkormányzati rendelete módosításáról

Előadó: Dr. ÓDOR ILDIKÓ jegyző

1. Vasvár Város Önkormányzata Képviselő-testületének …/2014.(….) önkormányzati rendelete a gyermekek védelméről szóló 2/2007.(II.28.) önkormányzati rendelete módosításáról

Előadó: Dr. ÓDOR ILDIKÓ jegyző

1. FOLYÓ ÜGYEK:
   1. Előterjesztés a Vasi Hegyhát Önkormányzati Társulás működéséről szóló megállapodás módosítására

Előadó: Dr. ÓDOR ILDIKÓ jegyző

* 1. Nyugat-dunántúli Vízgazdálkodási Tanácsba való delegálás

Előadó: Dr. ÓDOR ILDIKÓ jegyző

* 1. Előterjesztés a Vasvár, Főszolgabíró tér 3, vasvári 2016/3. hrsz-ú ingatlan értékesítéséhez

Előadó: TÓTH BALÁZS polgármester

* 1. Előterjesztés a Vasvár, Alkotmány u. 13. fsz. 4. szám alatti összkomfortos önkormányzati lakás bérleti szerződésének megszüntetésére és bérbeadására

Előadó: Dr. ÓDOR ILDIKÓ jegyző

* 1. Előterjesztés a Vasvár, Dr. Tretter L.u. 9/A. szám alatti komfortos önkormányzati lakás bérleti szerződésének megszüntetésére és bérbeadására

Előadó: Dr. ÓDOR ILDIKÓ jegyző

* 1. Előterjesztés a Vasvár, Alkotmány u. 8. II/3. szám alatti összkomfortos önkormányzati lakás bérleti szerződésének megszüntetésére, illetve bérbeadására

Előadó: Dr. ÓDOR ILDIKÓ jegyző

* 1. Előterjesztés a Vasvár, Szentmihályfalvi u. 2. szám alatti, egészségügyi tevékenység folytatására szolgáló, nem lakás célú helyiség bérleti szerződésének meghosszabbítására

Előadó: Dr. ÓDOR ILDIKÓ jegyző

* 1. Előterjesztés a Vasvár, Szentmihályfalvi u. 4. fsz. 4. szám alatti önkormányzati lakás költségalapon történő bérbeadására

Előadó: Dr. ÓDOR ILDIKÓ jegyző

* 1. Előterjesztés Hári Zoltán Vasvár, Szentmihályfalvi u. 2. szám alatti ingatlan tulajdonostárs távhőrendszerről történő leválásának engedély kérelmére

Előadó: Dr. ÓDOR ILDIKÓ jegyző

* 1. Előterjesztés a Vasvár, Szentmihályfalvi u. 8. I/4. szám alatti önkormányzati lakás lakásbérleti jogviszonyának meghosszabbításáról

Előadó: Dr. ÓDOR ILDIKÓ jegyző

* 1. Előterjesztés Mester Imréné Vasvár, Alkotmány u. 8. II/2. szám alatti bérlő lakbércsökkentési kérelmére

Előadó: Dr. ÓDOR ILDIKÓ jegyző

* 1. „Ügyfélközpontú szervezetfejlesztés Vasvár Város Polgármesteri Hivatalában” című pályázattal kapcsolatban keletkezett dokumentumok aláírásával kapcsolatos polgármesteri felhatalmazáshoz határozati javaslat

Előadó: TÓTH BALÁZS polgármester

* 1. Előterjesztés a „Geotermikus energiahasznosítás korszerűsítése és bővítése Vasváron” pályázat keretében megvalósuló beruházás műszaki ellenőri feladatainak ellátására irányuló közbeszerzési eljárás megindítására

Előadó: TÓTH BALÁZS polgármester

* 1. 2015. évi Belső Ellenőrzési Terv elfogadása

Előadó: Dr. ÓDOR ILDIKÓ jegyző

* 1. Előterjesztés a közalkalmazottak illetménykompenzációjával kapcsolatban

Előadó: TÓTH BALÁZS polgármester

* 1. Előterjesztés a Vasvár, Semmelweis utca forgalmi rend változásához

Előadó: TÓTH BALÁZS polgármester

* 1. Előterjesztés Vasvár Város Önkormányzatának ajándékozott festmények utáni import ÁFA fizetési kötelezettség teljesítéséhez

Előadó: TÓTH BALÁZS polgármester

* 1. Előterjesztés a nem közművel összegyűjtött háztartási szennyvíz begyűjtésére vonatkozó közszolgáltató kiválasztásához

Előadó: Dr. ÓDOR ILDIKÓ jegyző

* 1. Előterjesztés a Vasvár, Hármashegy III. utca csapadékvíz-elvezetési munkáihoz

Előadó: TÓTH BALÁZS polgármester

* 1. Határozati javaslat a Göcsej-Hegyhát Leader Egyesület kérelméhez

Előadó: TÓTH BALÁZS polgármester

* 1. Határozati javaslat a ZALAISPA Nonprofit Zrt Felügyelő Bizottságának tagjára

Előadó: TÓTH BALÁZS polgármester

* 1. Előterjesztés a 207/2014.(IX.25.) számú képviselő-testületi határozat módosítására

Előadó: TÓTH BALÁZS polgármester

* 1. Győrvár Község Polgármesterének tájékoztató levele

Előadó: TÓTH BALÁZS polgármester

* 1. Előterjesztés Szecsődi Attila és Szecsődi Attiláné Vasvár, Szentmihályfalvi u. 4. II/1. szám alatti lakosok szociális jellegű lakásbérleti szerződésének meghosszabbítására

Előadó: Dr. ÓDOR ILDIKÓ jegyző

* 1. Előterjesztés Horváth Elemér Vasvár, Árpád tér 2. fsz. 3. szám alatti lakos szociális jellegű lakásbérleti szerződésének meghosszabbítására

Előadó: Dr. ÓDOR ILDIKÓ jegyző

**NAPIREND ELŐTT:**

**Beszámoló a képviselő-testület lejárt határidejű határozatainak végrehajtásáról, a legutóbbi képviselő-testületi ülés óta történt fontosabb intézkedésekről, eseményekről, valamint az átruházott hatáskörben hozott döntésekről**

**Tóth Balázs polgármester** az írásos beszámolót kiegészítendő elmondta, hogy részt vett a megye 100 legnagyobb adófizető cégét ismertető kiadvány bemutatóján, Szombathelyen. Ebből kiindulva tegnap Vasvár tíz legnagyobb adófizető vállalkozásának vezetőjével folytatott beszélgetést. Állandó kapcsolatot kíván tartani velük, amit ők is fontosnak tartottak, ezért rendszeresíteni fogják az összejövetelt.

**Sejber Mihály alpolgármester** elmondta, hogy Halottak Napja alkalmával a vasvári temetőben nyugvó Papp Lajos, volt megyei közgyűlési tag sírjára koszorút helyezett el Vas Megye Közgyűlése alelnökével közösen.

Elmondta továbbá, hogy részt vett Horváth Lászlónak, az UNGARESCA Táncegyüttes vezetőjének, Vasvár Város Díszpolgárának 70. születésnapja tiszteletére rendezett ünnepségen, és átadta a város ajándékát. Megemlítette, hogy a műsorban a vasvári táncosok is felléptek.

**Tauszné Vincze Edit járási hivatalvezető** tájékoztatta a képviselő-testületet, a Járási Hivatal Árpád tér 1. szám alatti épületének felújítása megkezdődött. Ha a tervek szerint haladnak a munkák, akkor március végén elkészül az épület, áprilisban át tudnak költözni. Elmondta, hogy az építési munkálatok során probléma merült fel, a két szint közötti födém statikailag nem megfelelő. Remélhetőleg a tervezők és a kivitelezők közösen meg tudják oldani ezt, nem fogja hátráltatni a beruházás befejezését. Az épület tulajdonosa ½-ed részben a városi önkormányzat is, ezért tartotta indokoltnak tájékoztatni a képviselő-testületet erről. Nem tudni ugyanis, hogy a megemelkedett költség mekkora összeget fog jelenteni. Reményeik szerint nem fogja érinteni a város költségvetését, meg tudja oldani a Kormányhivatal kormányzati támogatással.

Tájékoztatta a testületet arról is, hogy a Miniszterelnökség meghirdette az Államreform II. bevezetését, melynek első programja a kormányablakok, illetve okmányirodák ügyfélfogadási rendjének változása. Vas megyében is egységes ügyfélfogadási rend lesz. Hétfőn 7-17 óráig, csütörtökön 8-18 óráig, 10 órás időtartamban lesz ügyfélfogadás. Kedden, szerdán 8-16 óráig, pénteken 8-14 óráig tartanak nyitva az okmányirodák.

Csütörtöki napon 18 óra után tudnak zárni, ezért kérte jegyző asszonyt, hogy az épület zárása tekintetében szíveskedjék intézkedni.

Közölte, a járási hivatalokat felügyelő miniszter úr elvárása, hogy minden járási hivatalvezető legyen jelen a város képviselő-testületének ülésein. A mai napon ennek a kötelezettségének tesz eleget. Jelenlétének célja az együttgondolkodás, bármilyen probléma van, arról kölcsönösen tájékoztathassák egymást, együttműködhessenek. Kiemelte, büszkének kell lenni mindenkinek arra, hogy Vasvár visszakapta a járási rangot. A következő időszakban a járások megerősítése várható.

**Tóth Balázs polgármester** megkérdezte, igaz-e az a hír, hogy az építéshatóság átkerül az önkormányzatoktól a járásokhoz.

**Tauszné Vincze Edit** **járási hivatalvezető** válaszolt: Valóban felröppent ez a hír, de konkrétumok még nincsenek. Azt lehet tudni, hogy április 1-től szociális területen több ügy a járáshoz kerül. Példaként megemlítette az aktív korúak foglalkoztatást helyettesítő támogatását, ami valószínű a munkaügyi központok feladatkörébe épül be.

**Tóth Balázs polgármester** több kérdés, hozzászólás nem lévén a szóban kiegészített beszámolót elfogadásra ajánlotta.

Képviselő-testület a beszámolót 6 igen szavazattal – ellenszavazat és tartózkodás nélkül - egyhangúlag elfogadta.

**I. napirendi pont:**

**Beszámoló a szociális alapszolgáltatások ellátásáról**

**Borbás Imréné intézményvezető** szóbeli kiegészítésében rámutatott: A családsegítő szolgálat ügyfélkörét 5 évre visszamenőleg összehasonlította. Kiderült, hogy az ügyfelek száma mára majdnem megháromszorozódott. Ennek több oka van, elsősorban az anyagi gondok, de jelentős az egészségkárosodással, munkanélküliséggel kapcsolatos megkeresés is. A házi segítségnyújtásban jelenleg 48 gondozottjuk van Vasváron. A maximum 45 fős ellátotti létszám feletti igényeket azért tudják kielégíteni, mert a gondozottak egy része minden napra nem kér ellátását.

**Dr. Pataky Pál tanácsnok** elmondta, hogy a Humán Erőforrás Bizottság megtárgyalta a beszámolót. Az ülésen elhangzott, hogy a házi szociális ellátásában a maximum létszám felett tud ellátást vállalni az intézmény. A városban hivatalosan hajléktalan nincsen. A munkanélküliek is egyre nagyobb számban fordulnak segítségért az intézményhez, hogy vissza tudjanak kerülni a munka világába. A bizottság a beszámolót elfogadásra ajánlja a képviselő-testületnek.

**Tóth Balázs polgármester** annak a véleményének adott hangot, hogy a Szociális és Gyermekjóléti Központ munkatársai jó színvonalú szakmai munkát végeznek, amiért köszönetét fejezte ki. Bízik abban, hogy a sok keserűség mellett pozitív élményeik is vannak. Több kérdés, hozzászólás nem lévén elfogadásra ajánlotta a beszámolót.

Képviselő-testület a beszámolót 6 igen szavazattal – ellenszavazat és tartózkodás nélkül - egyhangúlag elfogadta, majd meghozta a következő határozatot:

**290/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete a Vasvári Szociális és Gyermekjóléti Központ beszámolóját a szociális alapszolgáltatások ellátásáról elfogadja.

Felelős: TÓTH BALÁZS polgármester

Határidő: azonnal

**II. napireni pont:**

**Vasvár Város Önkormányzata Képviselő-testületének …/2014.(….) önkormányzati rendelete Vasvár Város Önkormányzata Szervezeti és Működési Szabályzatáról szóló 20/2013.(XII.21.) önkormányzati rendelete módosításáról**

**Dr. Ódor Ildikó jegyző** szóbeli kiegészítésében rámutatott: A jogszabályi változások kapcsán a rendelet-tervezet egyrészt tartalmazza, hogy határozat és rendelet megalkotását kezdeményezheti az önkormányzati képviselő, amibe a komoly jogszabály-szerkesztési követelmények miatt a hivatal bekapcsolódik.

A rendelet-tervezeten másrészt az időszerű változások kerültek átvezetésre. Így az összeférhetetlenségi szabályok kiegészültek a méltatlansággal. Augusztustól ismét Vasvár adja az aljegyzőt pályázat alapján, ezért vált szükségessé a jegyző helyettesítésére vonatkozó 58. §, valamint a jegyző és az aljegyző együttes akadályoztatása esetén történő helyettesítésre vonatkozó 59. § módosítása. Indokolttá vált továbbá a bizottságok működésére vonatkozó §-ok pontosítása. 2015. január 1-jétől megszűnik a Vasvári Közös Önkormányzati Hivatal, Győrvár és társközségei más településekkel kívánnak közös hivatalt létrehozni. Ezért szükséges a hivatal megnevezésének módosítása 2015. január 1-jétől. Változás még, hogy a szakfeladatok elnevezése kormányzati funkciókra változott. Ez is át lett vezetve a rendelet mellékletén.

**Dr. Pataky Pál tanácsnok** elmondta, hogy a Humán Erőforrás Bizottság elfogadásra ajánlja a képviselő-testületnek a rendelet-tervezetet.

**Dr. Fabók Tibor képviselő** a Pénzügyi, Városfejlesztési és Környezetvédelmi Bizottság részéről szintén elfogadásra ajánlotta a rendelet-tervezetet.

**Tóth Balázs polgármester** több kérdés, hozzászólás nem lévén szavazásra tette fel a rendelet-tervezetet.

Képviselő-testület a rendelet-tervezettel 6 igen szavazattal – ellenszavazat és tartózkodás nélkül - egyhangúlag egyetértett, majd megalkotta a következő rendeletet:

**VASVÁR VÁROS ÖNKORMÁNYZATA**

**KÉPVISELŐ-TESTÜLETE**

**18/2014.(XII.01.)**

**rendelete**

**Vasvár Város Önkormányzata Szervezeti és Működési Szabályzatáról szóló 20/2013.(XII.21.) önkormányzati rendelete módosításáról**

Az elfogadott rendelet a jegyzőkönyvhöz csatolva.

**III. napirendi pont:**

**Vasvár Város Önkormányzata Képviselő-testületének …/2014.(….) önkormányzati rendelete az egyes szociális ellátásokról szóló 3/2007.(II.28.) önkormányzati rendelete módosításáról**

**Dr. Ódor Ildikó jegyző** megerősítette az indoklásban leírtakat, mely szerint a rendelet módosításának egyik része a tűzifa juttatáshoz, másik része a lakásépítési, vásárlási támogatáshoz kapcsolódik.

**Dr. Pataky Pál tanácsnok** közölte, hogy a Humán Erőforrás Bizottság egyetértett a rendelet-tervezettel.

**Tóth Balázs polgármester** kérdés, hozzászólás nem lévén szavazásra tette fel a rendelet-tervezetet.

Képviselő-testület a rendelet-tervezettel 6 igen szavazattal – ellenszavazat és tartózkodás nélkül - egyhangúlag egyetértett, majd megalkotta a következő rendeletet:

**VASVÁR VÁROS ÖNKORMÁNYZATA**

**KÉPVISELŐ-TESTÜLETE**

**19/2014.(XII.01.)**

**rendelete**

**az egyes szociális ellátásokról szóló 3/2007.(II.28.) önkormányzati rendelete módosításáról**

Az elfogadott rendelet a jegyzőkönyvhöz csatolva.

**IV. napirendi pont:**

**Vasvár Város Önkormányzata Képviselő-testületének …/2014.(….) önkormányzati rendelete a gyermekek védelméről szóló 2/2007.(II.28.) önkormányzati rendelete módosításáról**

**Dr. Ódor Ildikó jegyző** kiemelte: Az óvodai étkeztetés térítési díjából befolyt halmozott összeg 2014. november hónap folyamán elérte a 6 millió Ft-ot, így a Vasvári Ficánkoló Óvoda ÁFA alany lett. A rendelet-tervezet értelmében az önkormányzat kedvezményt vezet be, így a szülőknek nem kell emiatt többet fizetni gyermekük étkeztetéséért 2014. évben. Következő testületi ülésen a jövő évi intézményi térítési díjat az iskola és az óvoda vonatkozásában újra meg kell állapítani. A szolgáltatótól már beérkeztek a nyersanyagnorma tételek, amelyek a jövő évi térítési díj alapját fogják képezni.

**Dr. Fabók Tibor képviselő** elmondta, hogy a Pénzügyi, Városfejlesztési és Környezetvédelmi Bizottság egyetértett a rendelet-tervezettel.

**Tóth Balázs polgármester** kérdés, hozzászólás nem lévén szavazásra tette fel a rendelet-tervezetet.

Képviselő-testület a rendelet-tervezettel 6 igen szavazattal – ellenszavazat és tartózkodás nélkül - egyhangúlag egyetértett, majd megalkotta a következő rendeletet:

**VASVÁR VÁROS ÖNKORMÁNYZATA**

**KÉPVISELŐ-TESTÜLETE**

**20/2014.(XII.01.)**

**rendelete**

**a gyermekek védelméről szóló 2/2007.(II.28.) önkormányzati rendelete módosításáról**

Az elfogadott rendelet a jegyzőkönyvhöz csatolva.

**V. napirendi pont:**

**FOLYÓ ÜGYEK:**

**1./ Előterjesztés a Vasi Hegyhát Önkormányzati Társulás működéséről szóló megállapodás módosítására**

**Dr. Ódor Ildikó jegyző** szóbeli előterjesztésében elmondta, hogy a társulás működéséről szóló megállapodás 1. számú melléklete tartalmazza a társulás tagjainak névsorát, székhelyét, képviselőinek nevét. Az októberi helyhatósági választást követően a társult önkormányzatok alakuló ülései megtörténtek, a képviselő-testületek döntöttek a Társulási Tanácsba delegált tagról, illetve annak akadályoztatása esetén történő helyettesítéséről. A képviseletben bekövetkezett változások átvezetése teszi szükségessé a társulási megállapodás 1. számú mellékletének módosítását. Továbbá a társulásnál is a szakfeladatok helyett kormányzati funkció szerint kerültek besorolásra az alaptevékenységek. Ez is átvezetésre került.

**Dr. Fabók Tibor** **képviselő** elmondta, hogy a Pénzügyi, Városfejlesztési és Környezetvédelmi Bizottság a társulási megállapodás módosítását támogatta.

**Dr. Pataky Pál tanácsnok** megkérdezte, hogy a fogászat nem tartozik-e a társulás alaptevékenységei közé. Mi lesz, ha Horváth doktor úr véglegesen nyugdíjba vonul.

**Dr. Ódor Ildikó jegyző** válaszában kifejtette: A fogászat alapellátás, önkormányzati feladat, nem a Vasi Hegyhát Önkormányzati Társulás feladata. Vasvár fogászati alapellátása Vasvárra és Rábahidvégre terjed ki, mert a lakosságszám így érte el az egy körzetre előírt létszámot. A többi település alkotja a másik fogászati körzetet, ahol Dr. Horváth Tibor a fogorvos. Ezek a települések is létrehoztak egy társulást, mely szerint a rezsiköltségeket közösen viselik. Előre láthatóan Horváth doktor úr tavasszal elmegy végleg nyugdíjba. Keresni kellene az utódját, ami a körzetéhez tartozó települések önkormányzatainak feladata.

**Tóth Balázs polgármester** több kérdés, hozzászólás nem lévén szavazásra tette fel a Vasi Hegyhát Önkormányzati Társulás működéséről szóló megállapodás módosításának elfogadását.

Képviselő-testület a módosítást 6 igen szavazattal – ellenszavazat és tartózkodás nélkül - egyhangúlag elfogadta, majd meghozta a következő határozatot:

**291/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete a Vasi Hegyhát Önkormányzati Társulás működéséről szóló megállapodás módosítását – mely a jegyzőkönyv 1. számú mellékletét képezi – elfogadja.

Felelős: TÓTH BALÁZS polgármester

Határidő: azonnal

**2./ Nyugat-dunántúli Vízgazdálkodási Tanácsba való delegálás**

**Dr. Fabók Tibor** **képviselő** elmondta, hogy a Pénzügyi, Városfejlesztési és Környezetvédelmi Bizottság polgármester úr delegálásával egyetértett.

**Tóth Balázs polgármester** kérdés, hozzászólás nem lévén szavazásra tette fel a határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**292/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete a Nyugat-dunántúli Vízgazdálkodási Tanácsba Vasvár Város Önkormányzata képviseletére Tóth Balázs polgármestert delegálja.

Felelős: Dr. ÓDOR ILDIKÓ jegyző

Határidő: azonnal

**3./ Előterjesztés a Vasvár, Főszolgabíró tér 3, vasvári 2016/3. hrsz-ú ingatlan értékesítéséhez**

**Tóth Balázs polgármester** elmondta, hogy a SIFI mezőgazdasági üzletről van szó, amely bérleményként is stabil bevételt jelent az önkormányzat számára. A bérlővel jó kapcsolata van a városnak. Kiemelte, semmilyen közvetlen indok nincs arra, hogy a város eladja ezt az ingatlant. Továbbra is a legcélszerűbb bérleményként működtetni. A bérlő korábban pályázati lehetőség, most kedvező vállalkozói hitel miatt szeretné az ingatlant megvásárolni.

**Dr. Fabók Tibor képviselő** rámutatott: Egy városközponti épületről van szó, amit a Pénzügyi, Városfejlesztési és Környezetvédelmi Bizottság véleménye szerint nem kellene értékesíteni. Így a „B” jelű határozati javaslat mellett foglaltak állást.

**Dr. Pataky Pál tanácsnok** megkérdezte van-e információ arra vonatkozóan, hogy a bérlő mit akar fejleszteni, illetve nem lehet-e tulajdonjog átruházás nélkül a fejlesztést végrehajtani.

**Tóth Balázs polgármester** közölte, hogy erre vonatkozóan az önkormányzat információval nem rendelkezik. Több kérdés, hozzászólás nem lévén a pénzügyi bizottság javaslatára szavazásra bocsátotta a határozati javaslat „B” változatát, mely szerint az önkormányzat nem kívánja értékesíteni az ingatlant.

Képviselő-testület a „B” határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**293/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete az önkormányzat 1/1 tulajdoni hányadát képező Vasvár, Főszolgabíró tér 3. szám alatti, belterületi 2016/3 helyrajzi számú ingatlant nem kívánja értékesíteni.

**Felelős:** Tóth Balázs polgármester

**Határidő:** 2014. december 10.

**4./ Előterjesztés a Vasvár, Alkotmány u. 13. fsz. 4. szám alatti összkomfortos önkormányzati lakás bérleti szerződésének megszüntetésére és bérbeadására**

**Tóth Balázs polgármester** tájékoztatásképpen elmondta, hogy áldatlan állapotok uralkodtak az Alkotmány u. 13. szám alatti önkormányzati ingatlanban a bérlők antiszociális viselkedése miatt. Többször szigorú hangú felszólítást kaptak. Érezve a helyzet komolyságát ők kérték a lakásbérleti jogviszony megszüntetését közös megegyezéssel.

**Dr. Pataky Pál tanácsnok** a Humán Erőforrás Bizottság nevében elfogadásra ajánlotta a határozati javaslatot.

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**294/2014.(XI.27.) számú képviselő-testületi határozat:**

I. Vasvár Város Önkormányzata Képviselő-testülete a lakások és helyiségek bérletére, valamint elidegenítésükre vonatkozó egyes szabályokról szóló 1993. évi LXXVIII. tv. 23.§ (1) bekezdés a) pontja alapján **Wappel Károly** Vasvár, Alkotmány u. 13. fsz. 4. szám alatti lakására, határozott időre kötött lakásbérleti szerződését közös megegyezéssel, 2014. november 30. napjával megszünteti.

Felhívja a bérlő figyelmét, hogy a lakást a lakások és helyiségek bérletére vonatkozó egyes szabályokról szóló 7/2012.(IV.01.) önkormányzati rendeletben meghatározottaknak megfelelően, rendeltetésszerű használatra alkalmas állapotban kell visszaadni.

II. Vasvár Város Önkormányzata Képviselő-testülete a lakások és helyiségek bérletére vonatkozó egyes szabályokról szóló 7/2012. (IV.01.) önkormányzati rendelet 2. § (1) bek. c) pontja és 8. §-a alapján Vasvár, Alkotmány u. 13. fsz. 4. szám alatti önkormányzati tulajdonú, 66 m2 alapterületű, egy + két félszobás, összkomfortos lakást költségalapon meghatározott - pályázati támogatással épült - lakásként adja bérbe. A bérleti díj: 32.208,- Ft/hó (488,- Ft/m2 Ft/hó). Az óvadék összege 128.832,-Ft, melyet a bérleti szerződés megkötésekor kell befizetni.

A bérleti jogviszony időtartama legfeljebb 5 év.

Felelős: Tóth Balázs polgármester

Határidő: 2014. december 1.

**5./ Előterjesztés a Vasvár, Dr. Tretter L.u. 9/A. szám alatti komfortos önkormányzati lakás bérleti szerződésének megszüntetésére és bérbeadására**

**Dr. Pataky Pál tanácsnok** a Humán Erőforrás Bizottság nevében elfogadásra ajánlotta a határozati javaslatot.

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**295/2014.(XI.27.) számú képviselő-testületi határozat:**

I. Vasvár Város Önkormányzata Képviselő-testülete „A lakások és helyiségek bérletére, valamint elidegenítésükre vonatkozó egyes szabályokról” szóló 1993. évi LXXVIII. tv. 23. § (1) bekezdés a) pontja alapján **Szládovics Krisztián** Vasvár, Dr. Tretter L. u. 9/A. szám alatti, 2014/1 hrsz-ú lakására, határozott időre kötött lakásbérleti szerződését közös megegyezéssel, 2014. november 30. napjával megszünteti.

Felhívja a bérlő figyelmét, hogy a lakást a lakások és helyiségek bérletére vonatkozó egyes szabályokról szóló 7/2012.(IV.01.) önkormányzati rendeletben meghatározottaknak megfelelően, rendeltetésszerű használatra alkalmas állapotban kell visszaadni.

II. Vasvár Város Önkormányzata Képviselő-testülete a lakások és helyiségek bérletére vonatkozó egyes szabályokról szóló 7/2012. (IV.01.) önkormányzati rendelet 2. § (1) bek. c) pontja és 8. §-a alapján Vasvár, Dr. Tretter L. u. 9/A szám alatti (2014/1 hrsz.) önkormányzati tulajdonú, 62 m2 alapterületű, 2 szoba, komfortos lakást költségalapon meghatározott - nem pályázati támogatással épült - lakbérű lakásként adja bérbe.

A bérleti díj: 22.878,-Ft/hó. Az óvadék összege 91.512,- Ft, melyet a bérleti szerződés megkötésekor kell befizetni. A bérleti jogviszony időtartama legfeljebb 5 év.

Felelős: Tóth Balázs polgármester

Határidő: 2014. december 1.

**6./ Előterjesztés a Vasvár, Alkotmány u. 8. II/3. szám alatti összkomfortos önkormányzati lakás bérleti szerződésének megszüntetésére, illetve bérbeadására**

**Dr. Pataky Pál tanácsnok** elmondta, hogy a Humán Erőforrás Bizottság egyetértett a lakásbérleti szerződés megszüntetésével a határozati javaslatban foglaltak szerint. Felvetődött azonban, hogy a bérlő jelentős távhő tartozást halmozott fel, amit jó lenne, ha az óvadékból le lehetne vonni. Megkérdezte, az önkormányzat lakásrendelete megengedi-e azt, hogy az óvadékból ne csak a lakbértartozást, hanem a távhő tartozást is le lehessen vonni.

**Dr. Ódor Ildikó jegyző** válaszában kifejtette: A távhő díj tartozás más cég, a RÉGIÓHŐ KFT kintlévősége, az óvadékból nem lehet levonni, a hatályos jogszabályok nem teszik lehetővé.

**Tóth Balázs polgármester** több kérdés, hozzászólás nem lévén szavazásra bocsátotta az előterjesztésben szereplő határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**296/2014.(XI.27.) számú képviselő-testületi határozat:**

I. Vasvár Város Önkormányzata Képviselő-testülete a lakások és helyiségek bérletére, valamint elidegenítésükre vonatkozó egyes szabályokról szóló 1993. évi LXXVIII. tv. 23. § (1) bekezdés a) pontja alapján **Matics Ádám** Vasvár, Alkotmány u. 8. II/3. szám alatti (380/A/21 hrsz.) lakására, határozott időre kötött lakásbérleti szerződését közös megegyezéssel, 2014. november 30. napjával megszünteti.

Felhívja a bérlő figyelmét, hogy a lakást a lakások és helyiségek bérletére vonatkozó egyes szabályokról szóló 7/2012.(IV.01.) önkormányzati rendeletben meghatározottaknak megfelelően, rendeltetésszerű használatra alkalmas állapotban kell visszaadni.

II. Vasvár Város Önkormányzata Képviselő-testülete a lakások és helyiségek bérletére vonatkozó egyes szabályokról szóló 7/2012. (IV.01.) önkormányzati rendelet 2. § (1.) bek. c) pontja és 8. §-a alapján Vasvár, Alkotmány u. 8. II/3. alatti (380/A/21 hrsz.) önkormányzati tulajdonú, 60 m2 alapterületű, két szoba, összkomfortos lakást költségalapon meghatározott - nem pályázati támogatással épült - lakbérű lakásként adja bérbe.

A bérleti díj: 26.520,-Ft/hó. Az óvadék összege 106.080,- Ft, melyet a bérleti szerződés megkötésekor kell befizetni. A bérleti jogviszony időtartama legfeljebb 5 év.

Felelős: Tóth Balázs polgármester

Határidő: 2014. december 1.

**7./ Előterjesztés a Vasvár, Szentmihályfalvi u. 2. szám alatti, egészségügyi tevékenység folytatására szolgáló, nem lakás célú helyiség bérleti szerződésének meghosszabbítására**

**Dr. Fabók Tibor képviselő**: A Pénzügyi, Városfejlesztési és Környezetvédelmi Bizottság javasolja a képviselő-testületnek, hogy Papp Andrea nem lakás célú helyiség bérleti szerződését 2015. február 28-ig hosszabbítsa meg. Erre az időre talán már látszik, hogy mi lesz a Szentmihályfalvi u. 2. szám alatti komplexum sorsa, illetve az új szakorvosi rendelő is talán már beindul.

**Dr. Pataky Pál tanácsnok** megkérdezte, van-e elképzelés mit csinál az önkormányzat a Szentmihályfalvi u. 2. szám alatt felszabaduló helyiségekkel.

**Tóth Balázs polgármester** közölte, ha önkormányzati célra nem kellenek, akkor valószínű meg lesznek hirdetve. Több kérdés, hozzászólás nem lévén szavazásra tette fel az előterjesztésben található határozati javaslatot a 2015. február 28. meghosszabbítási határidővel kiegészítve.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**297/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete „A lakások és helyiségek bérletére vonatkozó egyes szabályokról” szóló 7/2012.(IV.01.) önkormányzati rendelet 28.§-a alapján a Vasvár, Szentmihályfalvi u. 2. I. emeleten lévő, önkormányzati tulajdonú, 20 m2 alapterületű, nem lakás célú egészségügyi célra fenntartott helyiség bérlőjével, **Papp Andrea** Vasvár, Petőfi S. u. 8. II./8. szám alatti lakossal, a bérleti díj változatlanul hagyása mellett a bérleti szerződést 2015. február 28-ig meghosszabbítja, a jelenleg érvényben lévő bérleti szerződésben foglalt egyéb feltételek, valamint a hatályos jogszabályok szerint.

Felhatalmazza a polgármestert, hogy a bérleti szerződésmódosítást kösse meg.

Vasvár Város Önkormányzata képviselő-testülete Papp Andrea Vasvár, Alkotmány u. 8. szám alatti, jelenleg védőnői rendelőként üzemelő, 20,5 m2 alapterületű helyiség bérbevételére vonatkozó kérelmére az Egészségház működését követően visszatér.

Felelős: Tóth Balázs polgármester

Határidő: szerződésmódosításra 2014. december 1.

**8./ Előterjesztés a Vasvár, Szentmihályfalvi u. 4. fsz. 4. szám alatti önkormányzati lakás költségalapon történő bérbeadására**

**Dr. Pataky Pál tanácsnok** elmondta, hogy a Humán Erőforrás Bizottság hosszas mérlegelés után a 12 lakásigénylő közül Szántó Attiláné Vasvár, Alkotmány u. 34. szám alatti lakosnak javasolja bérbe adni a lakást határozott időre, 5 évre.

**Tóth Balázs polgármester** egyetértett a bizottság javaslatával. Több kérdés, hozzászólás nem lévén szavazásra bocsátotta a bizottság javaslatát.

Képviselő-testület a bizottsági javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**298/2014.(XI.27.) számú képviselő-testületi határozat:**

Vasvár Város Önkormányzata Képviselő-testület a lakások és helyiségek bérletére vonatkozó egyes szabályokról szóló 7/2012.(IV.01.) önkormányzati rendelet 8.§-ának rendelkezései alapján a Vasvár, Szentmihályfalvi u. 4. fsz. 4. szám alatti, 1220/A/7 hrsz-ú, 1 szoba, összkomfortos, 35 m2 alapterületű, önkormányzati tulajdonban lévő – nem pályázati támogatással épült - költségalapú bérlakást

**SZÁNTÓ ATTILÁNÉ**

**Vasvár, Alkotmány u. 34. szám**

alatti lakosnak határozott időre, 5 évre bérbe adja.

A lakás jelenlegi bérleti díja: 442,-Ft/m2/hó (**15.470,-Ft/hó**). A bérleti szerződés megkötésekor fizetendő óvadék összege: **61.880,-Ft.** Az előzőekben hivatkozott önkormányzati rendelet 24. § (4) bek. értelmében a lakbérek mértékét a képviselő-testület évente felülvizsgálja és megváltoztathatja.

A bérbeadó megkeresi polgármestert, hogy nevezett személlyel a bérleti szerződést 15 napon belül kösse meg.

Felelős: Tóth Balázs polgármester

Határidő: 2014. december 1.

**9./ Előterjesztés Hári Zoltán Vasvár, Szentmihályfalvi u. 2. szám alatti ingatlan tulajdonostárs távhőrendszerről történő leválásának engedély kérelmére**

**Dr. Fabók Tibor képviselő** elmondta, hogy a Pénzügyi, Városfejlesztési és Környezetvédelmi Bizottság nem támogatta a kérelmező távhőrendszerről való leválását. Az önkormányzatnak ez nem érdeke egyrészt a folyamatban lévő távhő beruházás miatt, másrészt azért sem, mert a kérelem támogatása leválási lavinát indíthatna el a többi bérlő részéről is. A bizottság a határozati javaslat „B” változatát javasolja a képviselő-testületnek elfogadásra.

**Tóth Balázs polgármester** több kérdés, hozzászólás nem lévén szavazásra bocsátotta a bizottság javaslatát.

Képviselő-testület a bizottsági javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**299/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete, mint a fűtés kikapcsolással érintett Vasvár, Szentmihályfalvi u. 2. (1219 hrsz-ú) és a Szentmihályfalvi u. 4-6-8 társasház tulajdonosa **Hári Zoltán Vasvár, Szentmihályfalvi u. 2. szám alatti Pékség távhőrendszer végleges leválásához nem járul hozzá.**

Felelős: Tóth Balázs polgármester

Határidő: értesítésre 2014. november 30-ig

**10./ Előterjesztés a Vasvár, Szentmihályfalvi u. 8. I/4. szám alatti önkormányzati lakás lakásbérleti jogviszonyának meghosszabbításáról**

**Dr. Pataky Pál tanácsnok** elmondta, hogy a Humán Erőforrás Bizottság Putz László és Pór Attila lakásbérleti jogviszonyát egy évre javasolja meghosszabbítani.

**Tóth Balázs polgármester** egyetértett a bizottság javaslatával. Több kérdés, hozzászólás nem lévén szavazásra bocsátotta a bizottság javaslatát.

Képviselő-testület a bizottsági javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**300/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete "A lakások és helyiségek bérletére vonatkozó egyes szabályokról" szóló 7/2012.(VI.01.) önkormányzati rendelet 8. § (3) bekezdése alapján **Putz László és Pór Attila** Vasvár, Szentmihályfalvi u. 8. I/4. szám alatti, 1210/8/A/23 hrsz-ú, kettő+félszoba, összkomfortos, 72 m2 alapterületű, költségalapú bérlakás bérleti jogviszonyát határozott időre, 1 (egy) évre meghosszabbítja.

A bérbeadó felhatalmazza a Polgármestert, hogy a bérleti jogviszony meghosszabbítása miatt a bérleti szerződés módosításával kapcsolatos intézkedéseket tegye meg.

Felelős: Tóth Balázs polgármester

Határidő: 2014. december 1.

**11./ Előterjesztés Mester Imréné Vasvár, Alkotmány u. 8. II/2. szám alatti bérlő lakbércsökkentési kérelmére**

**Dr. Pataky Pál tanácsnok** elmondta, a Humán Erőforrás Bizottság megérti a bérlő gondjait, de a már jelenleg is alacsony lakbérből további csökkentést nem javasolt.

**Tóth Balázs polgármester** kérdés, hozzászólás nem lévén szavazásra bocsátotta a bizottság javaslatát.

Képviselő-testület a bizottsági javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**301/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete **Mester Imréné** kérelmét az általa bérelt Vasvár, Alkotmány u. 8. II/2. szám alatti, önkormányzati tulajdonban lévő, szociális jellegű, egy + két félszobás, 62 m2 alapterületű lakás műszaki problémáinak megoldására, a probléma megoldásáig lakbére csökkentésére vonatkozóan nem támogatja.

Felelős: Tóth Balázs polgármester

Határidő: azonnal

**12./ „Ügyfélközpontú szervezetfejlesztés Vasvár Város Polgármesteri Hivatalában” című pályázattal kapcsolatban keletkezett dokumentumok aláírásával kapcsolatos polgármesteri felhatalmazáshoz határozati javaslat**

**Tóth Balázs polgármester** elmondta, hogy egy 2008-es pályázatról van szó, amely már megvalósult. Már csak a fenntartási jelentési kötelezettség van hátra. Ehhez kell a határozati javaslatban szereplő felhatalmazás.

**Dr. Fabók Tibor képviselő** elmondta, hogy a Pénzügyi, Városfejlesztési és Környezetvédelmi Bizottság egyetértett a határozati javaslattal.

**Tóth Balázs polgármester** kérdés, hozzászólás nem lévén szavazásra bocsátotta a határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**302/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete felhatalmazza Tóth Balázs polgármestert, hogy az ÁROP-1.A.2/A-2008-0108 azonosító számú „Ügyfélközpontú szervezetfejlesztés Vasvár Város Polgármesteri Hivatalában” című pályázatával kapcsolatosan keletkezett minden dokumentumát aláírhassa, különös tekintettel a változás bejelentésekre és fenntartási jelentésekre.

Felelős: TÓTH BALÁZS polgármester

Határidő: azonnal

**13./ Előterjesztés a „Geotermikus energiahasznosítás korszerűsítése és bővítése Vasváron” pályázat keretében megvalósuló beruházás műszaki ellenőri feladatainak ellátására irányuló közbeszerzési eljárás megindítására**

**Tóth Balázs polgármester** kérdés, hozzászólás nem lévén szavazásra bocsátotta a határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**303/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete a „Geotermikus energiahasznosítás korszerűsítése és bővítése Vasváron” megnevezésű (Kódszám: KEOP-4.10.0/B12-2013-0032) pályázat keretében megvalósuló beruházás műszaki ellenőri feladatainak ellátása tárgyában „A közbeszerzésekről” szóló 2011. évi CVIII. tv. (továbbiakban: Kbt.) 122/A.§-ának (1) bekezdése alapján hirdetmény közzététele nélküli eljárást indít.

Az ajánlattételi felhívást és az ajánlattételi dokumentációt a Bíráló Bizottság módosító javaslatait figyelembe véve elfogadja.

Felkéri a Csíky és Társa Kkt.-t, mint a közbeszerzési eljárást bonyolítót, hogy az elfogadott ajánlattételi felhívásban, eltérő színnel jelölt módosításokkal összhangban, végezze el az ajánlatkérési dokumentáció felülvizsgálatát, javítását, továbbá az ajánlatkérési dokumentációba változtatás nélkül emelje át a műszaki ellenőri feladatok ellátására vonatkozó, képviselő-testület által elfogadott megbízási szerződés tervezet. A továbbiakban kéri, hogy a dokumentumokat (a javítások feltüntetésével) ellenőrzésre és jóváhagyásra Vasvár Város Polgármesterének küldje vissza.

Az ajánlattételre felhívni kívánt gazdasági társaságok körét az alábbiakban határozza meg

1. **OVIBER Kft.**

1054 Budapest, Nagysándor József  u. 6.

fax: 1/312-9798

tel: 1/312-8600

e-mail: [oviber@mail.datanet.hu](mailto:oviber@mail.datanet.hu)

képviseli: Dr. Szabó Ferenc vezérigazgató

|  |
| --- |
|  |
|  |

1. **Szemes és Fia Kft.**

9700 Szombathely, Vak Bottyán u. 13.

Fax.: 94/510-814

Tel.: 94/510-813

e-mail: [szemes@t-online.hu](mailto:szemes@t-online.hu)

képviseli: Szemes Tamás ügyvezető

1. **KAPOS HIDRO Kereskedelmi és Szolgáltató Kft.**

7400 Kaposvár, Buzsáki u. 48.

Fax: 82/310-229

Tel.: 82/317-010

e-mail: [info@kaposhidro.hu](mailto:info@kaposhidro.hu)

képviseli: Kulcsár László ügyvezető

**Határidő:** ajánlattételi felhívás megküldésére: 2014. december 15.

**Felelős**: Dr. Ódor Ildikó jegyző

**14./ 2015. évi Belső Ellenőrzési Terv elfogadása**

**Dr. Fabók Tibor képviselő** elmondta, hogy a Pénzügyi, Városfejlesztési és Környezetvédelmi Bizottság elfogadásra ajánlja a képviselő-testületnek a 2015. évi Belső Ellenőrzési Tervet.

**Tóth Balázs polgármester** kérdés, hozzászólás nem lévén szavazásra bocsátotta a Belső Ellenőrzési Terv elfogadását.

Képviselő-testület a 2015. évi Belső Ellenőrzési Tervvel

6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**304/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete az önkormányzat 2015. évi Belső Ellenőrzési Tervét a jegyzőkönyv 2. számú mellékletét képező tartalommal elfogadja.

Felelős: TÓTH BALÁZS polgármester

Határidő: azonnal

**15./ Előterjesztés a közalkalmazottak illetménykompenzációjával kapcsolatban**

**Tóth Balázs polgármester** az előzmények ismertetése után rámutatott: Ha az egységes elbírálás elvét akarja alkalmazni a képviselő-testület, akkor a kulturális központban és a könyvtárban szakmai munkát végzőknek, vagyis a közalkalmazotti bértábla „D” fizetési osztályába való besorolásnak megfelelő végzettséggel rendelkező dolgozóknak kell biztosítani a 15 %-os illetménykiegészítést. Ugyanis az önkormányzati hivatalon belül is csak a köztisztviselők kapták ezt meg. Bértömegében ez a juttatás 2014. fél évre 1,3 millió forintot, egész évre 2,5 millió forintot jelent.

**Dr. Fabók Tibor képviselő** ismertette a Pénzügyi, Városfejlesztési és Környezetvédelmi Bizottság javaslatát, mely szerint a Dr. Bendefy László Városi Könyvtár és a Nagy Gáspár Kulturális Központ szakmai munkát végző dolgozóinak 2014. január 1-től december 31-ig terjedő időszakára, vagyis 12 hónapra biztosítsa a képviselő-testület az 15 %-os illetménykiegészítést.

**Gergye Rezső képviselő** megkérdezte, ha az illetménykiegészítést elfogadja a képviselő-testület, akkor 2015. január 1-től megemelkedik a dolgozók illetménye?

**Tóth Balázs polgármester** válaszolt: Nem, ez az illetménykiegészítés csak 2014. évre vonatkozik.

**Dr. Ódor Ildikó jegyző** kiemelte: A közszolgálati tisztviselőkről szóló törvény értelmében adott évre lehet illetménykiegészítést megállapítani. Innen vindikálódott, hogy a közalkalmazottakra is terjedjen ez ki. A köztisztviselők 15 %-os illetménykiegészítése csak 2014. évre vonatkozik. Ha jövőre is akar a képviselő-testület ilyen juttatást adni, akkor ezt újabb döntéssel, a jövő évi költségvetés függvényében teheti meg.

**Gergye Rezső képviselő** közölte, hogy így a probléma továbbra is megmarad.

**Dr. Ódor Ildikó jegyző** szintén azon a véleményen volt, hogy a probléma megmarad, mert jövőre 9. éve lesz, hogy nem emelkedik a köztisztviselők illetményalapja sem.

**Gergye Rezső képviselő,** mint intézményvezető számokkal is érzékeltette felvetését, hangsúlyozva, hogy minden szféra megérdemli a bért. Egy 51 éves pedagógus és közművelődési szakember fizetése között mintegy 100 eFt különbség van 30 éves munkaviszony után. Ennek ellenére teszi mindenki a dolgát és bizakodnak, mert szó van most már az életpálya modell előkészítéséről az ő területükön is.

**Tóth Balázs polgármester** az illetménybeli különbségek kapcsán megjegyezte, hogy ismerős a helyzet, mivel a pénzügyi osztályon szinte havonta mentek el a dolgozók, mivel más szférában többet keresnek.

**Dr. Pataky Pál tanácsnok** rámutatott: Az illetménykompenzáció képviselő-testület általi biztosításának gondolata onnan indult, hogy az állam egy-egy szférát támogatott, de volt, akiket kihagyott. A köztisztviselők 15 %-os illetménykiegészítése egy évre biztosított juttatást jelent. Megkérdezte, hogy az egészségügyben nem maradtak-e ki dolgozók a központi illetményrendezésből.

**Dr. Ódor Ildikó jegyző** közölte, hogy Füzi Andrea intézményvezető tájékoztatása szerint az egészségügyben mindenki kapott központi bérkompenzációt.

**Tóth Balázs polgármester** hangsúlyozta, hogy a 2015. évi illetménykiegészítésről majd a jövő évi költségvetés tárgyalásakor kell dönteni.

**Dr. Ódor Ildikó jegyző** annak a véleményének adott hangot, amennyiben a képviselő-testület megállapítja a kulturális központ és a könyvtár dolgozóinak a 15 %-os illetménykiegészítést, akkor azt bértömegében jutalomként kellene kifizetni, hogy ne terhelje a jövő évi költségvetést.

**Sejber Mihály alpolgármester** az iránt érdeklődött mi az országos gyakorlat, a közművelődési dolgozók kinek az alkalmazásában állnak.

**Gergye Rezső képviselő** válaszolt: A szféra 90 %-a önkormányzati alkalmazott.

**Tóth Balázs polgármester** több kérdés, hozzászólás nem lévén a határozati javaslat első részét a következőképpen javasolta módosítani:

„Vasvár Város Önkormányzata Képviselő-testülete a Nagy Gáspár Kulturális Központ és a Dr. Bendefy László Városi Könyvtár 8 fő, legalább a közalkalmazotti bértábla „D” fizetési osztályába besorolt közalkalmazottjának 2014. évi 15 %-os illetménykiegészítéseként személyi juttatás és járulékaira együttesen 2.539.137,-Ft előirányzatot biztosít a 2014. évi költségvetésében, ami bértömegében jutalomként kerül kifizetésre.”

A határozati javaslat második része, amely az intézmények 2014. évi személyi és járulék előirányzat maradványainak elvonására vonatkozik, változatlanul marad. A határozati javaslatot ennek megfelelően szavazásra bocsátotta.

Képviselő-testület a javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**305/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete a Nagy Gáspár Kulturális Központ és a Dr. Bendefy László Városi Könyvtár 8 fő, legalább a közalkalmazotti bértábla „D” fizetési osztályába besorolt közalkalmazottjának 2014. évi 15 %-os illetménykiegészítéseként személyi juttatás és járulékaira együttesen 2.539.137,-Ft előirányzatot biztosít a 2014. évi költségvetésében, ami bértömegében jutalomként kerül kifizetésre.

Vasvár Város Önkormányzata Képviselő-testülete jelen döntésével párhuzamosan az irányítása alá tartozó költségvetési intézmények 2014. évi személyi és járulék előirányzat maradványainak elvonását rendeli el. A 2014. évi költségvetési rendeleten az ennek megfelelő előirányzat rendezéseket a Magyar Államkincstárba történő benyújtást megelőző utolsó költségvetési rendeletmódosításkor át kell vezetni.

Határidő:azonnal

Felelős: Tóth Balázs polgármester

**16./ Előterjesztés a Vasvár, Semmelweis utca forgalmi rend változásához**

**Dr. Fabók Tibor képviselő** elmondta, a Pénzügyi, Városfejlesztési és Környezetvédelmi Bizottság véleménye az volt, meg kell óvni a Semmelweis utcát a nagy súlyú tehergépjárművektől, ha már ilyen sok pénzt költött az önkormányzat a felújítására. Javasolja a bizottság, hogy 2014. december 10-től kezdődően a Semmelweis utcába tehergépkocsival behajtani tilos 5 tonna felett, kivéve célforgalom esetén közúti jelzőtábla kerüljön kihelyezésre.

**Unger József képviselő** megjegyezte, az is elhangzott a bizottsági ülésen, hogy a rendőrség figyelmét fel kell hívni a forgalmi rend változásra.

**Tóth Balázs polgármester** több kérdés, hozzászólás nem lévén szavazásra tette fel a pénzügyi bizottság javaslatát.

Képviselő-testület a javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**306/2014.(XI.27.) számú képviselő-testületi határozat:**

Vasvár Város Önkormányzata Képviselő-testülete a közúti közlekedésről szóló 1988. évi I. törvény 34 §-nak (2) bekezdésében biztosított jogköre alapján a következő forgalomszabályozási döntést hozza:

Vasvár, Semmelweis utca teljes szakaszára (Alkotmány utca – Petőfi utca) a közúti forgalmat megváltoztatja 2014. december 10-től kezdődően úgy, hogy a Semmelweis utcába tehergépkocsival behajtani tilos 5 tonna felett, kivéve célforgalom esetén.

Felhatalmazza Tóth Balázs polgármestert, hogy a szükséges közlekedési táblák kihelyeztetéséről, valamint a forgalmi rend változásról szóló tájékoztatásról gondoskodjon.

**Felelős:** Tóth Balázs polgármester

**Határidő:** 2014. december 1.

**17./ Előterjesztés Vasvár Város Önkormányzatának ajándékozott festmények utáni import ÁFA fizetési kötelezettség teljesítéséhez**

**Dr. Fabók Tibor képviselő** elmondta, a Pénzügyi, Városfejlesztési és Környezetvédelmi Bizottság támogatta a határozati javaslatot, bízva abban, hogy az ajándékozó részéről megtérül az önkormányzat által fizetendő majdnem 2 mFt import ÁFA és vám.

**Tóth Balázs polgármester** kérdés, hozzászólás nem lévén szavazásra tette fel a határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**307/2014.(XI.27.)számú képviselő-testületi határozat:**

Vasvár Város Önkormányzata képviselő-testülete a Laszlo J. Boesze (9303 Montpelier Drive, Laurel, Maryland, 20708, U.S.A.) ajándékozótól a Vasváron 2014. május 12-én kelt ajándékozási szerződéssel adott ajándékot elfogadja.

Vasvár Város Önkormányzata a 2007. évi CXXVII. törvény 74. §-a alapján kiszabott import ÁFA 1.918.425,-Ft és a közösségi vámkódex szerinti 5.452.- Ft vám, összesen 1.923.877,- forint nagyságú fizetési kötelezettségét vállalja a 2014. évi költségvetése terhére.

Felelős: TÓTH BALÁZS polgármester

Határidő: 2014. december 20.

**18./ Előterjesztés a nem közművel összegyűjtött háztartási szennyvíz begyűjtésére vonatkozó közszolgáltató kiválasztásához**

**Dr. Ódor Ildikó jegyző** elmondta, hogy a vaspöri székhelyű KALAMÁR TRANS KFT ajánlata a mai napon érkezett. A pályázó által ajánlott szolgáltatási díj mértéke 3100,-Ft/m3+ÁFA, amely már tartalmazza a szennyvíztelepen történő szennyvíz elhelyezés díját is. Az összeg elég magas, de kérte a testületet nyilvánítsa érvényesnek a pályázatot, mivel kötelező közszolgáltatásról van szó, amit az önkormányzatnak biztosítani kell.

**Tóth Balázs polgármester** kérdés, hozzászólás nem lévén szavazásra tette fel a határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**308/2014.(XI.27.)számú képviselő-testületi határozat:**

Vasvár Város Önkormányzata képviselő-testülete a nem közművel összegyűjtött háztartási szennyvízzel kapcsolatos közszolgáltatás ellátására irányuló, a KALAMÁR TRANS KFT (8998. Vaspör, 023/27 hrsz.) által benyújtott pályázatot érvényesnek nyilvánítja és egyúttal nyertes ajánlattevőként kiválasztja.

Vasvár Város Önkormányzata képviselő-testülete felhatalmazza Tóth Balázs polgármestert, hogy a Kalamár Trans Kft (8998. Vaspör, 023/27 hrsz.) közszolgáltatóval a nem közművel összegyűjtött háztartási szennyvízzel kapcsolatos közszolgáltatási szerződést aláírja.

Felelős: TÓTH BALÁZS polgármester

Határidő: 2014. december 20.

**19./ Előterjesztés a Vasvár, Hármashegy III. utca csapadékvíz-elvezetési munkáihoz**

**Dr. Fabók Tibor képviselő** a Pénzügyi, Városfejlesztési és Környezetvédelmi Bizottság nevében elfogadásra ajánlotta a határozati javaslatot.

**Tóth Balázs polgármester** kérdés, hozzászólás nem lévén szavazásra tette fel a határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**309/2014.(XI.27.)számú képviselő-testületi határozat:**

Vasvár Város Önkormányzata Képviselő-testülete a Vasvár, Hármashegy III. utca csapadékvíz-elvezetési munkák elvégzésére vonatkozó 288/2014.(X.29.) számú határozatában szereplő bruttó 1.500.000,-Ft-os értékhatárt bruttó 1.901.698,-Ft összegre módosítja, a munkák fedezetét ezévi költségvetésében biztosítja.

Felhatalmazza Tóth Balázs polgármestert, hogy az Önkormányzat képviseletében és nevében nyertes pályázóval szerződést kössön.

**Felelős:** Tóth Balázs polgármester

**Határidő:** 2014. december 1.

**20./ Határozati javaslat a Göcsej-Hegyhát Leader Egyesület kérelméhez**

**Dr. Fabók Tibor képviselő** a Pénzügyi, Városfejlesztési és Környezetvédelmi Bizottság nevében elfogadásra ajánlotta a határozati javaslatot.

**Tóth Balázs polgármester** kérdés, hozzászólás nem lévén szavazásra tette fel a határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**310/2014.(XI.27.)számú képviselő-testületi határozat:**

Vasvár Város Önkormányzata Képviselő-testülete a Göcsej-Hegyhát Leader Egyesület kérelmét, melyben Vasvár számára 527.200,-Ft megfizetését indítványozza, nem támogatja.

Felelős: TÓTH BALÁZS polgármester

Határidő: azonnal

**21./ Határozati javaslat a ZALAISPA Nonprofit Zrt Felügyelő Bizottságának tagjára**

**Dr. Fabók Tibor képviselő** a Pénzügyi, Városfejlesztési és Környezetvédelmi Bizottság nevében elfogadásra ajánlotta a határozati javaslatot.

**Tóth Balázs polgármester** kérdés, hozzászólás nem lévén szavazásra tette fel a határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**311/2014.(XI.27.)számú képviselő-testületi határozat:**

Vasvár Város Önkormányzata Képviselő-testülete javasolja a ZALAISPA Hulladékgazdálkodási Társulás Társulási Tanácsának, hogy a ZALAISPA Nonprofit Zrt Felügyelő Bizottságába Vasvár Város Önkormányzata képviseletére Dr. Ódor Ildikót, Vasvár Város Jegyzőjét válassza meg.

Felelős: TÓTH BALÁZS polgármester

Határidő: értesítésre: 2014. december 1.

**22./ Előterjesztés a 207/2014.(IX.25.) számú képviselő-testületi határozat módosítására**

**Tóth Balázs polgármester** kérdés, hozzászólás nem lévén szavazásra tette fel a határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**312/2014.(XI.27.)számú képviselő-testületi határozat:**

Vasvár Város Önkormányzata Képviselő-testülete 207/2014.(IX.25.) számú határozata 4./ pontjának 1. mondatát a következőképpen módosítja:

„A felosztható 800.000,-Ft keretösszegből 2015. évben, az „A” és „B” típusú pályázók közül a szociálisan rászorult, felsőoktatásban már résztvevő, illetve felsőoktatási intézménybe jelentkezni kívánó fiatalok tanulmányait támogatja **minimum** **havi 5.000,-Ft összeggel**.”

Felelős:TÓTH BALÁZS polgármester

Határidő: azonnal

**23./ Győrvár Község Polgármesterének tájékoztató levele**

**Tóth Balázs polgármester** javasolta a képviselő-testületnek vegye tudomásul Győrvár Község Polgármestere bejelentését. Kérdés, hozzászólás nem lévén szavazásra tette fel javaslatát.

Képviselő-testület a javaslattal 6 igen szavazattal – ellenszavazat és tartózkodás nélkül - egyhangúlag egyetértett, majd meghozta a következő határozatot:

**313/2014.(XI.27.)számú képviselő-testületi határozat:**

Vasvár Város Önkormányzata Képviselő-testülete tudomásul veszi Kaczor Zsolt Mihály Győrvár Község Polgármestere azon bejelentését, mely szerint Andrásfa, Győrvár, Hegyhátszentpéter és Petőmihályfa Községek Önkormányzatainak az a szándéka, hogy Magyarország helyi önkormányzatairól szóló 2011. évi CLXXXIX. törvény 85. §-ában biztosított jogukkal élve 2014. december 31. napjával a közös önkormányzati hivatalról szóló megállapodást fel kívánják mondani.

Felelős:TÓTH BALÁZS polgármester

Határidő: azonnal

**24./ Előterjesztés Szecsődi Attila és Szecsődi Attiláné Vasvár, Szentmihályfalvi u. 4. II/1. szám alatti lakosok szociális jellegű lakásbérleti szerződésének meghosszabbítására**

**Figyelemmel a személyiségi jogok védelmére zárt ülés keretében tárgyalva, külön jegyzőkönyvben rögzítve.**

**25./ Előterjesztés Horváth Elemér Vasvár, Árpád tér 2. fsz. 3. szám alatti lakos szociális jellegű lakásbérleti szerződésének meghosszabbítására**

**Figyelemmel a személyiségi jogok védelmére zárt ülés keretében tárgyalva, külön jegyzőkönyvben rögzítve.**

**Interpellációk:**

**Dr. Pataky Pál tanácsnok** jelezte, hogy hónapokkal ezelőtt az orvosi ügyelet előtt kidöntött villanyoszlop még mindig nincs visszaállítva a helyére.

**Dr. Fabók Tibor képviselő** észrevételezte, hogy a VASI VOLÁN ZRT-től nem kapott választ a vasvári buszpályaudvar váróhelyiségének fűtetlenségével kapcsolatban, holott a cég 2014. március 3-án kelt levelében azt ígérte, hogy augusztusban megvizsgálja a lehetséges alternatív megoldásokat, kialakítja végleges álláspontját, majd a társaság döntéséről tájékoztatást ad. A tájékoztatás nem történt meg. Kérte a Zrt megkeresését emiatt.

**Tóth Balázs polgármester** több tárgy nem lévén az ülést berekesztette.

K.m.e.

TÓTH BALÁZS Dr. ÓDOR ILDIKÓ

polgármester jegyző